钦定古今图书集成/理学汇编/文学典/第168卷 > 《隋太平寺碑》欧阳修
## 钦定古今图书集成/理学汇编/文学典/第168卷 > 《隋太平寺碑》欧阳修

右《太平寺碑》，不著书撰人名氏。南北文章，至于陈、隋，
其弊极矣。以唐太宗之致治，几乎三王之盛，独于文
章不能少变其体，岂其积习之势，其来也远，非久而
众胜之，则不可以骤革也。是以群贤奋力，垦辟芟除，
至于元和，然后芜秽荡平，嘉禾秀草争出，而葩华美
寔，烂然在目矣。此碑在隋，尤为文字浅陋者，疑其俚
巷庸人所为，然视其字画，又非常俗所能。盖当时流
弊，以为文章止此为佳矣。文辞既尔无取，而《浮图》固
吾侪所贬，所以录于此者，第不忍弃其书尔。治平元
年三月十六日书。